Metelica (hudobná skupina)

Metelica je slovenská folkrocková hudobná skupina, ktorá vznikla v roku 1994 v stredisku u Saleziánov don Bosca v Bardejove. V kapele sa vystriedalo viacero hudobníkov, v súčasnosti ju tvoria Peter Šmilňák (sólový spev, perkusie), Miroslav Šmilňák (gitara, spev, autor hudby a textov) a Martin Noris (gitara, klávesy, spev).

 História 
 Bardejovské obdobie (1994-1996) 
Prvú stabilnú zostavu kapely tvorili:

 Miroslav Šmilňák – gitara, spev, dvorný textár a skladateľ 
 Martin Demský – gitara
 Peter Harčár – spev, basgitara
 Miroslav Peniak – klávesy, basgitara
 Ľubo Šesták – bicie

Jedno z prvých verejných vystúpení bolo v rámci programu Bardejovské Valdocco, kde sa kapela prezentovala mini-muzikálom Cesta (1995). Krátko na to prizval kapelu k spolupráci bardejovský režisér Roman Sorger. Metelica prispela do divadelného predstavenia Psie srdce skladbou Dnes je deň krásny.

 Vysokoškolské obdobie (1997-2003) 
V roku 1997 prešla kapela zásadnými zmenami. Z kapely odišiel bubeník Ľubo Šesták a kapelu doplnili Martin a Peter Šmilňákovci. Martin Šmilňák sa okrem gitary a vokálov ujal aj roly manažéra a Peter Šmilňák sa stal hlavným spevákom. 

Prvý výrazný úspech zaznamenala kapela na festivale Verím Pane v Námestove (1998), čo im otvorilo cestu na koncertné šnúry Šanca pre lásku, organizované Jurajom Drobným po celom Slovensku.

Prvý album s názvom Deň pracovného pokoja (1999) nahrala kapela v domácom štúdiu Milana Dočekala v Martine a vydala na magnetofónovej kazete vo vydavateľstve LUX media. 

Kapela sa v tom čase začala prezentovať aj na významných slovenských a českých festivaloch, ako sú Festival dobrej hudby Sigord, Strunobranie, Porta, Vandermúza, Večernica, Terchovský Budzogáň, Kremnické Gagy, Dračifest, Folkové Vianoce, Oko, Festival na vodě Lučina, Lumen a ďalšie.

V roku 2003 vydala Metelica druhý album – Deň letecký (Studio LUX). Publikácia Gospel na Slovensku ho charakterizuje takto: „Melodická línia refrénov, podporená jednoduchou harmóniou, je popri textoch najsilnejšou stránkou týchto piesní. Štýlovo majú blízko k folku, niekedy sa približujú k folk - popu. Základ tvorí sólový spev v slohách a viachlasný refrén. Metelica využíva širokú škálu perkusií (bongá, tamburíny, claves, kastanety a pod.), ktorými na koncertoch často nahrádzajú tradičnú súpravu bicích nástrojov." 

Album pokrstil na koncerte v bratislavskom UPeCe dnes už zosnulý Marián Kochanský z kapely Lojzo. Na pieseň Dobré ráno pán Simon kapela natočila svoj prvý videoklip. Pesnička Mraky sa udržala 10 týždňov v Hitparáde Slovak Gold na Rock FM rádiu.

V tom istom roku odičiel z kapely za prácou v USA Martin Demský a nahradil ho gitarista Martin Komiňák.

 Bratislavské obdobie I (2003-2006) 
Po ukončení vysokých škôl sa polovica kapely vrátila na východ do rodného Bardejova (Martin Demský, Martin Šmilňák, Peter Harčár) a druhá sa natrvalo usadila v Bratislave. Demský, Šmilňák a Harčár sa pripojili ku kapele Slnovrat. 

Z bratislavskej partie sa odpojili Martin Komiňák, ktorý sa presťahoval do Prahy, a Miro Peniak, ktorý v tom čase hrával so Zdenkou Prednou a Tinou. S kapelou hrával na basgitare aj Pavol Hvišč, na husliach Palo Ledaj, na perkusiách Dodo Dolinka.

 Bratislavské obdobie II (2006-2012) 
Kapela sa začala budovať odznova. Z pôvodnej zostavy ostali iba dvaja bratia Šmilňákovci – dvorný skladateľ Miro a frontman Peter. Ako gitarista, spevák, aranžér a príležitostný klávesista vstúpil v roku 2006 do kapely Martin Noris.

V júni 2006 sa kapela zúčastnila semifinále festivalu Trampská Porta v Ústí nad Labem. V priebehu rokov 2006-2007 kapela koncertuje na festivaloch Verím Pane v Námestove, Spievame Márii v Trstenej, Adonai Fest v Košiciach či Life Fest v Tvrdošíne/Dolnom Kubíne. S kapelou pravidelne hráva na perkusie Dodo Dolinka či Braňo Jelen.

Začiatkom roka 2007 nahrala kapela skladbu Nádej pre výberovku Bez teba niet neba III, ktorá vyšla vo vydavateľstve Studio LUX. V júli 2007 sa uskutočnila obnovená koncertná šnúra Šanca pre lásku v mestách Zlaté Moravce, Žarnovica a Senec.

V roku 2008 vyšiel kapele tretí štúdiový album, ktorý dostal názov Deň žien. Album vydalo vydavateľstvo Studio LUX. K vybraným skladbám z albumu Deň žien vznikli aj videoklipy - Anjeli (2009), Námestovo (2010) a Šarkan (2011).

Od októbra 2008 do júna 2012 bola kapela pravidelným hudobným hosťom v relácii UPC LIVE (neskôr LAJF) v TV LUX.

Vo februári 2010 nahrala kapela novú skladbu Mínus 20. Pieseň bola neskôr nasadená do Gospelparády Rádia Lumen.

Vo februári 2011 sa ku kapele na koncerte v Katedrále sv. Jána Krstiteľa v Trnave pridal v skladbe Anjeli aj vtedajší arcibiskup Róbert Bezák.

Metelica sa viackrát zúčastnila charitatívnych akcií ako napríklad Pieseň pre Haiti (2010) či Tehlička pre Afriku (2011). Naďalej koncertuje po Slovensku (napríklad Akadem Ružomberok).

V auguste 2012 si Metelica dala tvorivú prestávku. Miroslav Šmilňák pracoval na svojom sólovom projekte Miro Jilo, Martin Noris pokračoval v spolupráci s rôznymi interpretmi a písal skladby pre vlastnú kapelu SINELINE.

 Bratislavské obdobie III (2015-súčasnosť) 
V októbri 2015 prijala kapela pozvanie na koncert k 25. výročiu festivalu Verím Pane, ktorý sa konal v Púchove a opäť tak obnovila svoju činnosť.

 Členovia skupiny a hostia 

 Peter Šmilňák – sólový spev, perkusie
 Miroslav Šmilňák – gitara, spev, autor hudby a textov
 Martin Noris – gitara, klávesy, spev

 Hosťujúci členovia: 
 Braňo Jelen – perkusie, spev
 Dodo Dolinka – perkusie, spev
 James Evans – husle

 Diskografia 

 1999 Deň pracovného pokoja (MC)
 2003 Deň letecký (CD)
 2008 Deň žien (CD)

 Referencie 

 Externé odkazy 

 Oficiálna stránka

Kategória:Slovenské popové hudobné skupiny
Kategória:Slovenské folkové hudobné skupiny